De norske skøyteløperne opplevde stort sett alle store sportslige framganger allerede i 1963-sesongen. Det store gjennombruddstevnet var landskampen mot Sovjet på Bislett i januar 1963. Der gikk fire norske løpere under Boris Sjilkovs legendariske 5000-meterrekord på 7.45.6. fra 1955. Knut Johannesen, som trolig hadde lagt opp dersom ikke Stein Johnson hadde kommet inn som trener, ble ny verdensrekordholder med 7.37.8. Nils Aaness satte ny verdensrekord i den store firekombinasjonen. Den samme Aaness ble europamester i Göteborg seinere på sesongen. Der var den norske suksessen tilnærmet total, med firedobbelt norsk i teten sammenlagt.